KIRJALLINEN KYSYMYS E-2319/01 esittäjä(t): Torben Lund (PSE) komissiolle. Energiaa säästävien kiinalaisten pienloistelamppujen polkumyyntitulli.



Virallinen lehti nro 160 E , 04/07/2002 s. 0011 - 0012



KIRJALLINEN KYSYMYS E-2319/01 esittäjä(t): Torben Lund (PSE) komissiolle (31. heinäkuuta 2001) Aihe: Energiaa säästävien kiinalaisten pienloistelamppujen polkumyyntitulli Komissio on ottanut käyttöön energiaa säästävien kiinalaisten pienloistelamppujen polkumyyntitullin. Pienloistelamput ovat äärimmäisen energiaystävällisiä ja vaikuttavat sen vuoksi merkittävästi yhteisön ympäristö- ja energiapolitiikkaan. Polkumyyntitulli heikentää eurooppalaisten kuluttajien asemaa ja saattaa johtaa uusien voimalaitosten rakentamiseen, koska luonnottoman korkea hinta pakottaa kuluttajat ostamaan energiaa säästävien pienloistelamppujen sijasta energiaa nieleviä hehkulamppuja. Edellä mainitun vuoksi kysyn komissiolta, onko se tietoinen siitä, että tämä tulli heikentää Kioton sopimuksen tavoitteiden mahdollista toteuttamista, ja miten tämä tulli sopii yhteen energiatehokkuuden, kestävän tuotannon ja kestävän kulutuksen tavoitteiden kanssa. Lopuksi kysyn komissiolta, aikooko se poistaa tämän polkumyyntitullin, ja jos aikoo niin milloin. Pascal Lamyn komission puolesta antama vastaus (15. lokakuuta 2001) Antaessaan 16. heinäkuuta 2001 asetuksen (EY) N:o 1470/2001(1) Kiinan kansantasavallasta peräisin olevien integroitujen elektronisten pienloistelamppujen tuontia koskevan lopullisen polkumyyntitullin käyttöönotosta ja väliaikaisen polkumyyntitullin kantamisesta lopullisesti neuvosto otti käyttöön komission ehdotuksesta lopulliset polkumyyntitullit, joiden määrä vaihtelee nollasta 66,1 prosenttiin, Kiinan kansantasavallasta peräisin olevien integroitujen elektronisten pienloistelamppujen tuonnissa. Komissio tukee täysipainoisesti Kioton sopimuksen tavoitteita. Polkumyynnin vastaiset toimenpiteet toteutetaan kuitenkin sekä WTO:n sääntöjen että Euroopan yhteisön lainsäädännön nojalla toimenpiteisiin oikeuttavien epäterveiden kaupan käytäntöjen torjumiseksi. Tässä tapauksessa tutkimus osoitti, että kiinalaiset vientiä harjoittavat tuottajat olivat syyllistyneet vahingolliseen polkumyyntiin. Polkumyynnin vastaisella välineellä, joka on WTO-sopimuksen mukainen, on tarkoitus torjua epäterveitä kaupan käytäntöjä. Se on osa yhteisön kauppapolitiikkaa eikä sitä voida käyttää yhteisön muun politiikan tavoitteiden edistämiseen. Ei voida olettaa, että energiaa säästäviä lamppuja tuottavan yhteisön tuotannonalan pitäisi maksaa yhteisön energia- ja ympäristöpolitiikan kustannukset epäterveiden kaupan käytäntöjen muodossa. Tässä yhteydessä komissio kiinnittää arvoisan parlamentin jäsenen huomion siihen, että komission suorittamaan tutkimukseen sisältyi kattava arvio asianosaisten esittämistä näkemyksistä, joissa viitattiin muun muassa siihen, että polkumyyntitullit ovat energian säästämistä koskevan yhteisön politiikan vastaisia, koska ne voivat johtaa kuluttajien maksamien vähittäishintojen nousuun ja näin ollen vähentää energiaa säästävien lamppujen myyntiä. Tutkimuksessa todettiin kuitenkin, että mahdolliset hinnankorotukset toimenpiteiden käyttöönoton seurauksena riippuvat monista eri tekijöistä, kuten kiinalaisten vientiä harjoittavien tuottajien hinnoittelukäytännöstä, tuojien kyvystä siirtää tuontihintojen nousu vähittäismyyjille ja siitä, missä määrin tuonnin rakenne muuttuu, sillä joidenkin kiinalaisten vientiä harjoittavien tuottajien tullit ovat varsin alhaiset eikä suurimmalle tiedossa olevalle kiinalaiselle vientiä harjoittavalle tuottajalle asetettu tullia lainkaan, koska sen ei todettu vieneen tuotteitaan yhteisön markkinoille polkumyynnillä. Näiden seikkojen perusteella pidettiin hyvin epätodennäköisenä, että toimenpiteet johtaisivat alitarjontaan, joten kuluttajat voivat edelleen hankkia edullisia energiaa säästäviä lamppuja. Edellä todetun perusteella komission päätelmänä oli, ettei polkumyynnin vastaisten toimenpiteiden soveltaminen energiaa säästäviin lamppuihin ja epäterveen kilpailun poistaminen ole yhteisön edun vastaista. Näin ollen komissio ei pidä aiheellisena ehdottaa muutosta tulleihin tai kumota niitä. (1) EYVL L 195, 19.7.2001.